Diari Oficial de la Generalitat Valenciana


Sumari del DOGV 6439, del 17-01-2011 (2011/216)

ORDRE 23/2010, de 13 de desembre, de la Conselleria de Medi Ambient, Aigua, Urbanisme i Habitatge, per la qual s'aprova la modificació del traçat del camí ramader assagador del Sit, afectat pel Pla Especial de la Universitat Miguel Hernández d'Elx.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6439

Data del DOGV
:   17-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/216


Data del document
:   13-12-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

ORDRE 23/2010, de 13 de desembre, de la Conselleria de Medi Ambient, Aigua, Urbanisme i Habitatge, per la qual s'aprova la modificació del traçat del camí ramader assagador del Sit, afectat pel Pla Especial de la Universitat Miguel Hernández d'Elx. [2011/216]  
L'expedient FOMODIFVP/01/2003 de modificació de traçat de camí ramader assagador del Sit s'inicia a conseqüència de la construcció de dos centres d'ensenyament a unes parcel·les cedides per l'Ajuntament d'Elx a la Generalitat Valenciana, que estan travessades pel camí ramader esmentat.  
L'objecte de l'expedient indicat és la regularització d'una parcel·la de 12.789,84 m² de l'avinguda del Ferrocarril per a la construcció de l'Escola Oficial d'Idiomes, i d'una parcel·la de 16.000 m² de l'avinguda referida (actualment avinguda de la Universitat), per a la construcció d'un centre d'ensenyament secundari. Aquestes parcel·les van ser cedides gratuïtament per l'Ajuntament d'Elx a favor de la Generalitat Valenciana mitjançant l'Acord plenari de 31 de gener de 2000. I estan travessades pel camí ramader núm. 2 denominat assagador del Sit.  
D'acord amb l'informe del director general de Patrimoni de la Conselleria d'Economia, de data 30 de maig de 2003, mitjançant resolucions d'aqueixa Conselleria de dates 17 de gener de 2002 i 23 de gener de 2003, va ser acceptada la cessió gratuïta de la propietat de la parcel·la de 12.789,84 m² realitzada per l'Ajuntament d'Elx de l'immoble destinat a la construcció de l'Escola Oficial d'Idiomes.   
Segons l'ofici del sotssecretari de la Conselleria d'Economia, de data 18 de febrer de 2004, mitjançant una resolució d'aqueixa Conselleria de data 13 de setembre de 2001 va ser acceptada la cessió gratuïta de la propietat de la parcel·la de 16.000 m² realitzada per l'Ajuntament d'Elx de l'immoble destinat a la construcció d'un centre d'ensenyament secundari.  
La classificació dels camins ramaders del terme municipal d'Elx va ser aprovada per Ordre de 22 de febrer de 1993 de la Conselleria de Medi Ambient i publicada en el DOGV número 1996, de l'1 d'abril de 1993. El camí ramader assagador del Sit està classificat amb una longitud de 8.400 m i una amplària legal i necessària de 10 m.  
Amb data 12 de juny de 2006 té entrada en el Registre de la Direcció Territorial de Medi Ambient d'Alacant la sol·licitud de la Universitat Miguel Hernández d'Elx sobre modificació del traçat del camí ramader assagador del Sit, en el tram que afecta el Pla especial de la Universitat Miguel Hernández d'Elx, acompanyat de determinada documentació escrita i gràfica.  
De la documentació aportada es constata que el traçat original objecte de modificació representa 1.340 metres lineals amb una amplària de 10 metres, la qual cosa suposa una superfície de 13.140 m².  
El traçat proposat representa una longitud de 1.900 m. amb una amplària de 10 m, la qual cosa suposa una superfície de 19.000 m².  
La diferència entre la superfície del traçat original i el proposat representa un augment de superfície de 5.860 m² a favor de la Generalitat.  
El traçat original i el proposat estan grafiats en el plànol titulat Proposta de modificació del traçat del camí ramader assagador del Sit, de data maig de 2006, en el qual el traçat modificat s'ha dividit en vuit trams denominats de la A a la H.   
Tram A té una longitud de 256,52 metres lineals, i coincideix totalment amb el mateix tram de l'antic traçat.  
Tram B, d'una longitud de 150,24 metres lineals. Limita al nord, sud i oest amb terrenys de la Universitat Miguel Hernández incardinats en l'expedient d'expropiació per la via d'urgència de la fase 3 A, i a l'est, amb l'avinguda de la Unesco.  
Tram C té una longitud de 325,59 metres lineals. Limita al nord, sud i oest amb terrenys de la Universitat Miguel Hernández d'Elx, i a l'est, amb l'avinguda de la Unesco.  
Tram D té una longitud de 140,82 metres lineals. Limita al nord, est i oest amb terrenys de la Universitat Miguel Hernández (expedient d'expropiació fase 3 A), i al sud, amb zona verda, terrenys de l'Ajuntament d'Elx.  
Tram E, d'una longitud de 211,10 metres lineals. Limita al nord amb terrenys de la Universitat Miguel Hernández (expedient d'expropiació fase 3 A); sud i oest, amb terrenys en propietat de la Universitat Miguel Hernández d'Elx, i a l'est, en part amb zona verda, terrenys de l'Ajuntament d'Elx i en part amb sòl públic dotacional de l'Ajuntament d'Elx.  
Tram F, d'una longitud de 456,47 metres lineals. Limita al nord, sud, est i oest amb zona verda, terrenys en propietat de la Universitat Miguel Hernández.  
Tram G, d'una longitud de 241,10 metres lineals. Limita al nord amb terrenys propietat de la Universitat Miguel Hernández, en part, i amb terrenys de l'Ajuntament d'Elx, en part, destinats aquests últims a dotacional docent; al sud, amb via pública de l'Ajuntament d'Elx, i a l'est i oest, amb terrenys propietat de la Universitat Miguel Hernández d'Elx.  
Tram H, d'una longitud de 117,96 metres lineals. Limita al nord i oest amb terrenys propietat de la Universitat Miguel Hernández d'Elx; a l'est, amb terrenys propietat de l'Ajuntament d'Elx, i al sud amb una via pública denominada avinguda de la Universitat, de l'Ajuntament d'Elx.  
Amb data 26 de juny de 2008 s'aprova definitivament el Pla especial de la Universitat Miguel Hernández d'Elx (Butlletí Oficial de la Província d'Alacant, de 29 de juliol de 2008).   
Amb data 15 de gener de 2009 es publica en el Diari Oficial de la Comunitat Valenciana la ressenya de la Resolució de 26 de juny de 2008 relativa al Pla Especial de la Universitat Miguel Hernández d'Elx.  
Durant la tramitació de l'expedient s'han efectuat les actuacions procedents que hi consten.  
Vistos els informes tècnics favorables a la proposta de modificació de traçat de la Universitat Miguel Hernández d'Elx, el contingut de la qual es dóna ací per reproduït.  
Vista la proposta del director territorial d'Alacant, de data 23 de setembre de 2009, en la qual, una vegada finalitzat el tràmit d'informació pública, i atés que no s'hi ha rebut cap informe o al·legació, es proposa l'aprovació de la modificació de traçat d'acord amb els plànols i les condicions que s'han establit en l'expedient, com a conseqüència de l'aprovació del Pla especial de la Universitat Miguel Hernández d'Elx.  
Vist l'informe del Servei de Gestió Forestal, de data 14 d'octubre de 2009, i l'ofici de la Direcció General de Gestió del Medi Natural, d'idèntica data, en el qual es torna l'expedient a fi de completar-lo, per tal que els trams D i E del nou traçat es determinen físicament i jurídicament per a immatricular en el Registre de la Propietat els terrenys titularitat de la Generalitat, una vegada s'haja aprovat la modificació esmentada.  
Vist l'ofici del director territorial d'Alacant, de data 20 de juliol de 2010, en el qual s'adjunta l'expedient i l'informe de l'Ajuntament d'Elx, Secció de Planejament i Gestió, de data 8 de juny de 2010, sobre la determinació jurídica dels trams D i E del nou traçat proposat i el plànol d'aquest, al qual s'adjunten escriptures de cessió a la Universitat Miguel Hernández d'Elx dels terrenys per on discorre el camí ramader.  
Vist l'informe del Servei de Gestió Forestal, de data 12 d'agost de 2010, favorable a l'aprovació de la modificació de traçat del camí ramader assagador del Sit, afectat pel Pla Especial de la Universitat Miguel Hernández d'Elx, sempre que aquesta modificació es duga a terme d'acord amb els plànols i les condicions que s'han establit en l'expedient.  
Vista la proposta de la Direcció General de Gestió del Medi Natural, d'idèntica data, favorable a l'aprovació de la modificació del traçat del camí ramader, d'acord amb els plànols i les condicions que consten en l'expedient, com a conseqüència de l'aprovació del Pla especial de la Universitat Miguel Hernández d'Elx.  
La proposta de modificació de traçat reuneix tots els requisits establits en l'article 12 de la Llei 3/1995, de 23 de març, de camins ramaders.  
Les parcel·les o els terrenys objecte de la modificació de traçat estan determinats físicament i jurídicament per a immatricular en el Registre de la Propietat els terrenys de titularitat de la Generalitat.  
Físicament, amb els plànols on apareixen situats tant el traçat actual com el traçat proposat del camí ramader amb les corresponents dimensions i superfície.  
Jurídicament, amb la documentació fefaent del fet que la Universitat Miguel Hernández d'Elx posseeix la plena disponibilitat dels terrenys oferits per al nou traçat. Com també la llista dels propietaris limítrofs del nou traçat.  
Vist l'informe de l'Advocacia General de la Generalitat, de data 30 de novembre de 2010, favorable a la modificació del traçat del camí ramader assagador del Sit, que té entrada en la Direcció General de Gestió del Medi Natural amb data 2 de desembre de 2010.  
Vistes la Llei 3/1995, de 23 de març, de camins ramaders; la Llei 30/1992, de 26 de novembre, de règim jurídic de les administracions públiques i del procediment administratiu comú, i la resta de disposicions concordants.  
Vistos els preceptes legals esmentats i la resta de concordant i pertinent aplicació, de conformitat amb el que disposa el Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge (DOCV núm. 6107, de 22 de setembre de 2009).  
ORDENE  
Article 1  
Aprovar la modificació parcial del traçat del camí ramader assagador del Sit, d'acord amb els plànols i les condicions que consten en l'expedient, a conseqüència de l'aprovació del Pla Especial de la Universitat Miguel Hernández d'Elx, conforme es descriu en l'annex.  
Article 2  
Desafectar els trams del camí ramader assagador del Sit, segons el que disposa l'annex.  
Article 3  
Afectar els nous trams del camí ramader assagador del Sit, segons el que estableix l'annex.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 13 de desembre de 2010  
El conseller de Medi Ambient, Aigua, Urbanisme i Habitatge,  
i vicepresident tercer del Consell  
JUAN GABRIEL COTINO FERRER  
ANNEX  
Vista la documentació continguda en l'expedient, la descripció del traçat actual i del nou traçat es desglossa en trams.  
La descripció del traçat original de l'assagador del Sit es divideix en tres trams:  
Primer tram: coincideix amb el tram A del traçat modificat. Presenta direcció sud-oest i limita al nord i a l'oest amb la parcel·la 9000 del polígon 168 d'Elx, i al sud i a l'est, amb terrenys de la Universitat Miguel Hernández d'Elx.  
Segon tram: travessa en direcció sud-oest terrenys de la Universitat Miguel Hernández, i limita al nord i a l'oest amb els esmentats terrenys, i a la part final del tram, amb terrenys de l'Ajuntament d'Elx, destinats a dotacional docent (Escola Oficial d'Idiomes); al sud i a l'est limita amb terrenys de la Universitat Miguel Hernández, amb la parcel·la 9000 del polígon 200 d'Elx, continua limitant de nou amb terrenys de la Universitat, i, a la part final del tram, amb terrenys de l'Ajuntament d'Elx, destinats a dotacional docent (Escola Oficial d'Idiomes).   
Tercer tram: coincideix, en gran part, amb el tram H del traçat modificat. Presenta direcció sud amb una lleugera inclinació a l'est. Limita al nord amb el tram descrit anteriorment i amb terrenys de la Universitat Miguel Hernández; a l'oest, amb terrenys propietat de la Universitat Miguel Hernández d'Elx; a l'est, amb terrenys propietat l'Ajuntament d'Elx (institut de secundària i Escola Oficial d'Idiomes), i al sud, amb la via pública denominada avinguda de la Universitat, de l'Ajuntament d'Elx.   
La descripció del nou traçat del camí ramader assagador del Sit es desglossa en els trams següents:  
Tram A, amb una longitud de 256,52 metres lineals, que coincideix totalment amb el mateix tram del traçat antic.  
Tram B, d'una longitud de 150,24 metres lineals, que limita al nord, sud i oest amb terrenys de la Universitat Miguel Hernández adquirits mitjançant cessió de l'Ajuntament d'Elx en escriptura de data 03.06.2009, i a l'est, amb l'avinguda de la Unesco.  
Tram C, d'una longitud de 325,59 metres lineals, que limita al nord, sud i oest amb terrenys de la Universitat Miguel Hernández, i a l'est, amb l'avinguda de la Unesco.  
Tram D, amb una longitud aproximada de 150 metres. Limita al nord amb terrenys de la Universitat Miguel Hernández d'Elx; al sud, amb terrenys de propietat municipal destinats a espais lliures (parcel·la G1) i tram E del nou traçat de l'assagador del Sit; a l'est, amb el tram C del nou traçat de l'assagador del Sit, i a l'oest, amb terrenys propietat de la Universitat Miguel Hernández adquirits mitjançant cessió de l'Ajuntament d'Elx en escriptura de data 03.06.2009.  
Tram E, d'una longitud aproximada de 200 metres, que limita al nord amb el tram D del nou traçat de l'assagador del Sit; al sud, amb terrenys de la Universitat Miguel Hernández; a l'est, amb terrenys de propietat municipal destinats, en part, a espais lliures (parcel·la G-1) i, en part, a equipament educativocultural, i a l'oest, amb terrenys propietat de la Universitat Miguel Hernández, adquirits mitjançant cessió de l'Ajuntament d'Elx en escriptura de data 26.09.2001.   
Tram F, d'una longitud de 241,10 metres. Limita al nord i al sud amb terrenys propietat de la Universitat Miguel Hernández; a l'est, amb el tram E descrit anteriorment, i a l'oest, amb el tram G, que es descriu a continuació.  
Tram G, d'una longitud de 241,10 metres. Limita al nord amb terrenys de la Universitat Miguel Hernández, terrenys de l'Ajuntament d'Elx, en part, destinats a dotacional docent (Escola Oficial d'Idiomes); al sud, amb via pública de l'Ajuntament d'Elx; a l'est, amb el tram F, i a l'oest, amb el tram H, que es descriu a continuació.  
Tram H, d'una longitud de 117,96 metres. Limita al nord i a l'oest amb terrenys propietat de la Universitat Miguel Hernández d'Elx; a l'est, amb terrenys propietat l'Ajuntament d'Elx (institut de secundària), i al sud, amb la via pública denominada avinguda de la Universitat, de l'Ajuntament d'Elx.